
A oes cyswllt amlwg rhwng disgyblion sy’n derbyn prydau ysgol am ddim a’r disgyblion sy’n dangos agweddau o Anghenion Dysgu Ychwanegol?

Datganiad
Tystiaf mai fy ngwaith i’n llwyr yw’r gwaith a welir yn y prosiect ymchwil yma ac eithrio lle cyfeirir at waith gan ymchwilwyr ac ysgolheigion eraill. Ni chaiff unrhyw agwedd o’r prosiect ymchwil yma ei ddefnyddio neu ei gyflwyno ar gyfer unrhyw ddyfarniad arall heblaw fel rhan o’r cwrs BA (Anrh) mewn Addysg Gynradd gyda SAC.
Deallaf yn llwyr fod unrhyw waith sydd heb ei gyfeirio ato neu ei nodi yn y cyfeiriau yn weithred o lên-ladrad a fyddai’n arwain ataf yn methu’r modwl yma.




















Diolchiadau
Hoffwn gydnabod a mynegi fy niolch i nifer o bobl sydd wedi cyfrannu a fy nghynorthwyo yn ystod y broses o gwblhau fy mhrosiect ymchwil. Hoffwn ddiolch i Carys Jennings a Dr Sioned V Hughes o Brifysgol Cymru y Drindod Dewi Sant am eu cefnogaeth, syniadau gwerthfawr a’u parodrwydd i ateb unrhyw gwestiynau oedd gennyf yn ystod y broses. Carwn gymryd y cyfle yma i ddiolch i bob aelod o staff a disgyblion yr ysgol yn ystod fy mhrofiad dewisol am eu parodrwydd i gynorthwyo ac ymateb i holiaduron a chyfweliadau. Roedd casglu data ac ymchwil cyfredol o’r ysgol yn agwedd bwysig o gasglu canfyddiadau ar gyfer y Prosiect Ymchwil.

Pennod 1-Cyflwyniad
1.1-Nod a Rhesymwaith
Nod y prosiect ymchwil yma yw ehangu ar fy nealltwriaeth bersonol o destun cyfoes yn y byd addysg a datblygu fy mhroffesiynoldeb fel athrawes wrth ystyried ffactorau cefndirol gall effeithio ar ddysgwyr. Bwriedir darganfod a oes patrwm amlwg rhwng y disgyblion hynny sy’n derbyn prydau ysgol am ddim mewn ysgolion a’r rheiny sy’n dangos nodweddion o anghenion dysgu ychwanegol. Dengys ymchwil eilaidd fod y ddau ffactor yma wedi’u gysylltu’n gryf a bod perthynas amlwg rhwng y ddau ond rwyf am ddarganfod a yw’r sefyllfa’n wir mewn ysgolion neu ai cysyniad cyffredinol yw hyn sy’n anwir mewn nifer o ysgolion? Wrth gwblhau’r ymchwil yma gobeithiaf y byddaf yn cryfhau fy ymwybyddiaeth bersonol o anghenion amrywiol disgyblion a’r pwysigrwydd o ystyried ystod o ffactorau sy’n cyfrannu at gynnydd dysgwyr.
1.2-Cefndir yr Astudiaeth
Mae’r disgyblion sy’n derbyn prydau ysgol am ddim yn aml yn ddysgwyr sy’n dod o gartrefi incwm isel. Awgrymir bod y gefnogaeth adref i’r dysgwyr o’r cartrefi yma yn wan gan nad oes gan rieni ddiddordeb yn addysg eu plant ac yn aml maent hwy wedi derbyn profiad negyddol o addysg ac felly mae’r agwedd yma’n cael ei drosglwyddo i’r plant. Gan nad oes cefnogaeth gref yn y cartref golyga hyn nad yw’r dysgwyr yn parhau ag arferion addysgol megis darllen yn y cartref na’n cwblhau gwaith cartref ac felly mi fyddant yn fwy agored i dangyflawni yn yr ysgol. Cadarnheir hyn gan BBC Cymru fyw (2018) wrth iddynt egluro bod plant sy’n byw mewn cartrefi incwm isel yn llawer mwy tebygol o berfformio’n is wrth geisio datrys problemau, darllen, datblygu geirfa ac wrth ddefnyddio sgiliau eraill cyn hyd yn oed dechrau yn yr ysgol. Hawdd yw awgrymu felly bod y disgyblion yma yn fwy tebygol o arddangos nodweddion o anghenion dysgu ychwanegol gan mai’r ysgol yw’r unig le maent yn cwblhau ymarferion academaidd ac felly mi fyddant yn syrthio tu ôl i’w cyfoedion o gartrefi mwy cefnog. Bwriedir herio’r cysyniad yma trwy’r prosiect ymchwil gan ystyried ffactorau eraill gall gyfrannu at dangyflawniad a diddymu’r safbwynt mai tlodi yw prif achos hyn.
1.3-Fy Namcaniaeth
Cyn mynd ati i ymchwilio ymhellach i’r cysyniad yma, roedd hi’n amlwg bod y cysyniad yn cyffredinoli ysgolion ond credaf nad yw’r safbwynt yn wir ym mhob ysgol. Yn dilyn cwblhau profiadau addysgu proffesiynol mewn dwy ysgol gynradd, nid oedd y disgyblion oedd yn derbyn prydau ysgol am ddim o reidrwydd yn dangos nodweddion o anghenion dysgu ychwanegol tra i’r gwrthwyneb i hyn, nid oedd y disgyblion ag anghenion dysgu ychwanegol bob tro yn derbyn prydau ysgol am ddim. Yn syth mae hyn yn herio’r ymchwil eilaidd a’r cysyniad bod y ddau ffactor yn perthyn yn agos a gellir awgrymu bod pob ysgol yn amrywio yn ôl ardal.
1.4-Dulliau Ymchwil
Er mwyn ateb gofynion a nod y prosiect ymchwil mae’n allweddol defnyddio amrywiaeth o ffynonellau a fydd yn darparu gwybodaeth ddefnyddiol i mi er mwyn medru ateb y cwestiwn. Yn ystod y prosiect yma, bwriedir defnyddio’r dulliau ymchwil canlynol:
· Sgyrsiau Anffurfiol a Chyfweliadau gyda staff yr ysgol;
· Sgyrsiau Cyffredinol gyda grwpiau o ddysgwyr;
· Holiadur i staff yr ysgol;
· Arsylwadau yn yr ystafell ddosbarth;
· Adolygiad llenyddiaeth sy’n ymwneud â’r berthynas rhwng dysgwyr sy’n derbyn prydau ysgol am ddim ac anghenion dysgu ychwanegol

Mi fydd yr ystod o ffynonellau yma yn darparu gwybodaeth gynradd ac eilaidd ac mi fydd yn hynod o ddiddorol dadansoddi ymateb yr ysgol yn erbyn ymchwil eilaidd.
1.5-Diffiniad a Dadansoddiad o’r cwestiwn
Gellir rhannu’r prif gwestiwn ymchwil mewn i ddwy ran mewn gwirionedd. Yn gyntaf, caiff sylwi ei rhoi ar ddisgyblion sy’n derbyn prydau ysgol am ddim ac yn ail, canolbwyntir ar ddisgyblion sy’n dangos nodweddion o anghenion dysgu ychwanegol. Byddaf yn canolbwyntio ar y ddau brif agwedd yma ond gwneir hefyd gysylltiadau rhwng y ddwy agwedd er mwyn edrych ar y berthynas sy’n bodoli rhwng y ddau ffactor.

Pennod 2-Adolygiad Llenyddiaeth
Pwrpas y bennod yma o’r prosiect ymchwil yw edrych ar y llenyddiaeth sy’n bodoli o ran y cyswllt rhwng prydau ysgol am ddim ac anghenion dysgu ychwanegol. Diddorol yw canfod bod rhan fwyaf o’r ymchwil eilaidd yn awgrymu bod cyswllt clir rhwng y ddwy ffactor a prin yw’r ffynonellau sy’n awgrymu nad yw’r ddau ffactor yn gysylltiedig.
2.1-Diffinio Tlodi
Wrth feddwl am dlodi, rydym yn dueddol o gyffredinoli ei ystyr a’n syth yn ffocysu ein meddyliau ar arian. Mae tuedd gennym o ystyried person tlawd fel rhywun sydd heb lawer o arian ac sy’n byw mewn cartref sydd heb lawer o adnoddau a lle mae’r safon byw yn is na’r disgwyl. Awgryma Richards (2015) mai’r broblem o ddefnyddio’r term ‘tlodi’ yw nad ydym yn medru gwahaniaethu profiadau unigolion â thlodi ac nid ydym yn cael y cyd-destun llawn am stori’r person hynny. O ganlyniad i hyn caiff y term tlodi ei gyffredinoli a’i ddefnyddio’n rhu eang i ddisgrifio pobl sydd heb lawer o arian. Mae Jensen (2009, tud.6) yn datgan “however you define it, poverty is complex; it does not mean the same thing for all people” sy’n tystio’n gryf y gellir cyfeirio tlodi at sawl agwedd wahanol.
O fewn cyd-destun y prosiect ymchwil yma, bwriedir canolbwyntio ar dlodi emosiynol a sut gall ffactorau amrywiol gael effaith ar emosiynau a lles unigolion. Esbonnir gan Payne (2018) bod y term ‘Tlodi Emosiynol’ yn cyfeirio at set o ffactorau realiti sy’n amlygu mewn unigolion ac sydd wedi datblygu o amgylchedd y cartref a’r gymdogaeth o’u hamgylch. Rhoddir Payne pedair ffactor sy’n achosi i dlodi emosiynol ymddangos ymysg unigolion sef:
· The brain is not integrated or regulated
· The inner self is underdeveloped
· Bonding and attachment is not secure
· The external environment repeatedly reinforces “less than” or “separate from” status
									         (Payne, 2018, tud.1)
Amlyga’r ffactorau yma’n union taw nid yw’r un ohonynt yn ymwneud ag arian. Gellir dod ar draws disgyblion sy’n dod o gartrefi cefnog ond sydd ar y llaw arall yn dangos nodweddion uchel o dlodi emosiynol. Mae’n bwysig felly datblygu ein dealltwriaeth bersonol taw nid yw tlodi o reidrwydd yn cyfeirio at brinder arian ac adnoddau ond gellir edrych arno yn ehangach ac ystyried ffactorau dyfnach a chaiff effaith ar bobl ifanc.

2.2-Y Cyswllt rhwng Prydau Ysgol am Ddim ac Anghenion Dysgu Ychwanegol
Syndod yw gweld yr holl ymchwil sy’n awgrymu bod y ddau ffactor yma wedi’i gysylltu’n agos. Hawdd yw awgrymu bod y disgyblion hynny sy’n dod o gartrefi incwm isel ac sy’n derbyn prydau ysgol am ddim yn fwy agored i dangyflawni yn yr ysgol a’n fwy tebygol o ddatblygu anawsterau dysgu, ond ai honiad cyffredinol sy’n cyffredinoli pob ysgol yw hon, neu a yw’r sefyllfa’n amrywio o ysgol i ysgol?
Cydnabu Estyn (2014) bod cyswllt ystadegol amlwg rhwng tlodi a chyrhaeddiad addysgol gwan a bod y disgyblion hynny sy’n derbyn prydau ysgol am ddim yn perfformio’n is na’u cyfoedion o gartrefi mwy cefnog. Dylid wrth reswm ystyried rôl y corff arolygaeth a’i gyswllt â’r llywodraeth o ran eu hymateb yn y cyd-destun yma ac felly ni fyddant yn debygol o feirniadu polisi Llywodraeth Cymru gan ei bod nhw’n gorff sy’n gweithio ar ei rhan. Atgyfnerthir y farn hon gan Shaw et al. (2016) wrth iddynt hwy awgrymu bod plant o deuluoedd incwm isel yn fwy tebygol o gael ei geni ag anghenion dysgu ychwanegol, mwy tebygol o ddatblygu agwedd o anghenion dysgu ac yn llai tebygol o symud allan o’r categorïau anghenion addysgol ychwanegol tra yn yr ysgol. Mae hyn eto’n cryfhau’r ddadl bod yna berthynas clir ac amlwg rhwng cyrhaeddiad addysgol gwan a thlodi ac yn awgrymu’n gryf bod y cyswllt rhwng prydau ysgol am ddim ac anghenion dysgu ychwanegol yn bodoli. Yn ychwanegol i hyn dywed Ward (2016) bod “pupils from low-income families are more than twice as likely to be identified as having special educational needs”. Mae’r ffaith yma a gyhoeddwyd ganddi yn cryfhau’r ddadl bod y ddwy ffactor yn perthyn yn agos hyd yn oed yn fwy.
Gellir cwestiynu dibynadwyedd ac effeithiolrwydd defnyddio’r ffactor Prydau Ysgol am Ddim fel mesurydd i adnabod y disgyblion hynny sydd angen cymorth ychwanegol â’u haddysg oherwydd bod y sefyllfa yn amrywio o ysgol i ysgol ac o Sir i Sir. Nid yw’r ffaith bod disgybl yn derbyn prydau ysgol am ddim o reidrwydd yn golygu ei fod yn agored i dangyflawni a datblygu anghenion dysgu ychwanegol ac fel dywed Taylor (2017) yn ei ymchwil am ddefnyddio prydau ysgol am ddim fel mesurydd, roedd canlyniadau medrau darllen geiriau’r disgyblion hynny oedd yn derbyn prydau ysgol am ddim ychydig yn uwch na’u cyfoedion nad oedd yn gymwys amdanynt. Dywed Taylor (2017, tud. 43) bod “significant differences in the word-reading scores of children by gender, season of birth, the number of siblings they had, when they were born and the education levels of their parents/carers” felly amlyga hyn nad tlodi sydd o hyd yn arwain at dangyflawniad yn yr ysgol ond yn hytrach mae’n allweddol ystyried y darlun llawn. Mynega Kounali et al. (2014) bod defnyddio prydau ysgol am ddim yn ddangosydd annibynadwy i feirniadu perfformiad ysgolion gan ei bod yn arwain at ragfynegiadau sy’n dangos tuedd am effaith tlodi ar berfformiad academaidd unigolion.
2.3-Ffactorau ychwanegol gall effeithio ar gyrhaeddiad disgyblion
Rhaid cymryd i ystyriaeth nifer o ffactorau ehangach a gall effeithio ar gyrhaeddiad addysgol disgyblion ac mae’n bwysig ystyried y darlun llawn o fywyd pob unigolyn. Er bod ymchwil yn awgrymu mai tlodi yw un o brif achosion cyrhaeddiad addysgol gwan, gellir ystyried ffactorau amrywiol ychwanegol a fyddai’n cyfrannu at hyn. Dywedir gan Karande a Kulkarni (2005) bod nifer o resymau sy’n medru achosi tangyflawniad mewn ysgolion megis rhwystrau emosiynol, amgylchedd cymdeithasol-ddiwylliannol y cartref yn wan, lefelau deallusrwydd is na’r disgwyl a hyd yn oed achosion amgylcheddol. Mae’r rhestr o ffactorau gall effeithio ar ddysgwyr yn hirfaith ac nid yw’n deg pwyntio’r bys i gyd ar dlodi.
Un o’r ffactorau mwyaf allweddol a chaiff effaith ar ddatblygiad a chyrhaeddiad academaidd dysgwyr yw ymglymiad y rhieni ag addysg eu plant a’r cyfaint o amser maent yn treulio gyda’u plant. Dengys ymchwil gan y Highland Spring Group bod 1 ym mhob 4 rhiant yn teimlo eu bod nhw’n rhu prysur i dreulio amser gyda’u plant o ganlyniad i’r pwysau o fyw bywyd modern ac mae’r teulu cyffredin ond yn cael 34 munud o’r diwrnod gyda’i gilydd heb ymyriadau. Mae’r ystadegau yma’n frawychus ac yn agoriad llygad o ystyried pa mor bwysig ac allweddol yw cyfraniad rhieni i addysg eu plant. Os nad yw’r unigolion yn derbyn cefnogaeth rhieni adref na’n gweld eu rhieni’n aml yna nid oes unrhyw syndod bod cyrhaeddiad academaidd y dysgwyr yn wan. Er bod ymchwil yn awgrymu bod byw mewn tlodi yn arwain at ddatblygiad gwannach a safonau iechyd is, dywed Davis et al. (2015) bod treulio amser gyda’u rhieni yn ffactor allweddol yn natblygiad ac iechyd plant. Os nad yw’r rhieni adref i ofalu a dangos diddordeb ym mywyd eu plentyn yna yn sicr gellir ystyried hwn fel ffactor allweddol sydd yn cyfrannu at dangyflawniad yr unigolion.
2.4-Pwysigrwydd cynnwys rhieni mewn addysg
Heb os nac oni bai mae cynnwys rhieni fel aelodau llawn o’r broses addysgu ac adeiladu perthynas agos rhwng yr ysgol a’r cartref yn hanfodol er mwyn sicrhau’r gefnogaeth a datblygiad gorau i bob unigolyn. Mae’r ysgolion hynny sy’n sefydlu polisi drws agored i rieni’r ysgol yn gweld canlyniadau ac agwedd llawer mwy cadarnhaol wrth y rhieni a disgyblion gan fod yr ysgol yn rhywle croesawgar sy’n barod i gefnogi’r gymuned. Amlyga Y Gangen Amddifadedd ac Ymgysylltu (2014, tud.20) bod “ysgolion sy’n gwneud ymdrech i ennyn diddordeb y gymuned ym mywyd yr ysgol a’r ysgol ym mywyd y gymuned yn cael effaith gadarnhaol ar ganlyniadau addysgol”. Os yw’r ysgol yn ymdrechu i gynnwys rhieni a rhoi cyfleoedd iddynt ymwneud â gweithgareddau’r ysgol yna gobeithio bydd ganddynt agwedd mwy cadarnhaol tuag at waith yr ysgol ac addysg eu plentyn.
Mae’n ofynnol i ysgolion fabwysiadau dulliau cynhwysol o gynnwys rhieni fel rhan o fywyd ehangach yr ysgol. Mae’r ysgolion hynny sy’n mynd y filltir ychwanegol i geisio cwrdd â gofynion y rhieni yn llawer mwy tebygol o ennyn eu cefnogaeth. Yr hyn mae nifer o ysgolion wedi gweithredu arno yw symud i ffwrdd o ddulliau traddodiadol o ymgysylltu â rhieni ac yn hytrach, gwneud defnydd mwy effeithiol o dechnoleg gwybodaeth i gwrdd â datblygiadau'r ganrif hon. Cadarnha Yr Adran Gyhoeddiadau (2018) y safbwynt hwn wrth iddynt egluro bod gwefannau, cyfryngau cymdeithasol a negeseuon testun yn apelio’n fwy at rieni gan eu bod yn gweddu i’w bywydau prysur ac yn ddull mwy dibynadwy na rhoi llythyr ym mag y plentyn. Galluoga hyn i rieni dderbyn gwybodaeth am ddigwyddiadau’r ysgol mewn modd hygyrch iddynt hwy ac felly byddant yn cael eu cynnwys fel rhan o’r broses addysgu.
Fe wnaeth Estyn (2016) gydnabod arfer effeithiol o ysgol oedd wedi mynd ati i wella ymgysylltiad â rhieni. Mae Ysgol Gynradd Trelewis wedi sefydlu ymgyrch o’r enw ‘Dysga gyda Fi’ sydd yn galluogi rhieni i weithio ochr yn ochr â’u plentyn yn amgylchedd yr ysgol er mwyn gwella medrau llythrennedd a rhifedd y dysgwyr. Bwriad y sesiynau yma oedd arfogi rhieni â syniadau pellach am sut i gefnogi addysg eu plant yn y cartref a mynegwyd gan Estyn (2016) bod y sesiynau yma i gyd wedi “rhoi llwyfan i rieni gymryd rhan yn y broses ddysgu a chodi cwestiynau neu awgrymiadau ynglŷn â digwyddiadau y gellid eu cynnal yn y dyfodol”. Wrth weithredu cynllun o’r math yma roedd hyn yn gyfle arbennig i rieni dangos diddordeb yn addysg eu plant a hefyd yn gwella’r berthynas rhwng y cartref a’r ysgol.







Pennod 3-Methodoleg
3.1-Y Dulliau casglu gwybodaeth a chyfiawnhad o’r dulliau
Penderfynwyd defnyddio ystod o ddulliau posib i gasglu gwybodaeth er mwyn sicrhau dyfnder ac ehangder i’r trafodaethau yn ystod y prosiect. Bydd gofyn i mi gasglu a chrynhoi’r holl ganlyniadau a chanfyddiadau at ei gilydd er mwyn medru dod i gonsensws ac i ateb y cwestiwn terfynol.
Nodwyd eisoes yn adran 1.4 mai’r prif ffynonellau casglu gwybodaeth a ddefnyddir yn ystod y prosiect oedd sgyrsiau anffurfiol a chyfweliadau, holiadur ac arsylwadau o ddysgwyr mewn cyd-destunau amrywiol. Sylweddolwyd mai’r dull orau i’w ddefnyddio yn ystod y diwrnodau cyntaf o’r profiadau dewisol oedd sgyrsiau a chyfweliadau anffurfiol ag aelodau o’r staff. Teimlwyd bod hyn yn ddull mwy personol o gasglu gwybodaeth yn hytrach na darparu holiadur yn union syth heb iddynt gael y cyfle i ddod i’n hadnabod yn iawn. Byddai holi hwy wyneb yn wyneb yn rhoi trosolwg mwy gonest a theg i mi ac yn well na chuddio tu ôl i ddarn o bapur. Awgryma Valenzuela a Shrivastava (2002) bod cyfweliadau yn ddull ymchwil llawer mwy personol na holiaduron a honna McNamara (1999) bod “interviews are particularly useful for getting the story behind a participant’s experiences. The interviewer can pursue in-depth information around the topic” felly gwelir buddion defnyddio holiaduron fel dull o gasglu ymchwil dyfnach oddi wrth gyfranogwyr. Er bod nifer o fuddion dros ddewis cyfweliad fel dull effeithiol o gasglu ymchwil, dadleua Robson (2002) bod cyfweliadau yn cymryd llawer o amser i’r un sy’n cael ei holi ac i’r cyfwelydd. Rhaid ystyried dulliau ymarferol o gasglu gwybodaeth mewn ysgol yn enwedig gan fod y cyfaint o amser sbâr sydd gan athrawon yn brin felly mae’n bwysig defnyddio a thrin yr amser i gasglu gwybodaeth yn effeithiol.   
Daethpwyd i’r casgliad bod mynd o gwmpas yr ysgol i holi nifer o aelodau’r staff yn ddull afrealistig gan fod hyn yn gofyn am dipyn o amser wrth yr athrawon. Y strategaeth orau i oresgyn y farn hon oedd creu holiadur a’i ddosbarthu o gwmpas yr ysgol. Galluoga hyn i’r athrawon gwblhau’r holiadur yn ystod eu hamser rhydd ac roedd holiadur yn galluogi iddynt gael fwy o amser i ystyried eu safbwyntiau cyn cofnodi eu hymatebion. Cefnogir y farn hon gan Gillham (2007, tud.7) wrth iddo esbonio bod “less pressure for an immediate response” wrth gwblhau holiadur tra bod dod o hyd i amser cyfleus i gynnal cyfweliad yn gallu profi’n dipyn o her.
O ran ystyried y dysgwyr fel aelodau o’r broses casglu ymchwil, penderfynwyd mai’r strategaeth orau o gasglu safbwyntiau wrthynt hwy oedd holi cwestiynau mewn amgylchedd anffurfiol wrth iddynt gwblhau tasgau yn y dosbarth. Wrth ymgymryd â strategaeth fel hon nid oedd y disgyblion yn teimlo o dan bwysau i ateb cwestiynau’n ffurfiol ond roeddwn i dal yn medru casglu barn a safbwyntiau wrth ystod o ddysgwyr. Mae Masson (2004, tud. 44) yn tynnu ein sylw at bwynt diddorol iawn gan awgrymu “in the past, much research was conducted on children but relatively little with them” felly mae’n allweddol cynnwys y disgyblion fel rhan o’r broses ymchwil yn hytrach na chasglu safbwyntiau ac ymchwil amdanynt hwy yn unig.
Cafwyd dipyn o gyfle i arsylwi ar y dysgwyr o fewn amgylchedd y dosbarth wrth iddynt gwblhau ystod o dasgau a hefyd mewn amgylchedd tu allan i’r dosbarth ar ymweliad addysgol. Roedd arsylwi a gweld ymrwymiad a brwdfrydedd dysgwyr tuag at ddysgu a gweld sut roeddent yn dysgu orau hefyd yn ddiddorol wrth gasglu safbwyntiau ar gyfer y prosiect.
3.2-Pwysigrwydd Moeseg
Wrth gynnal unrhyw fath o ymchwil, mae ystyried cyfrifoldebau moesegol yn allweddol er mwyn parchu a diogelu barn pob unigolyn. Roedd moeseg yn chwarae rhan amlwg ym mhob agwedd o’r ymchwil ac roedd hi’n hanfodol glynu a chydymffurfio â chod penodol trwy gydol y broses. Glynwyd at ganllawiau BERA ar gyfer y prosiect ymchwil yma a chydymffurfiwyd â phob agwedd o’r cod penodol hon. Esbonnir gan BERA (2011, tud. 5) bod hi’n allweddol i “educational researchers should operate within an ethic of respect for any persons involved in research they are undertaking” a dylid parchu lles pob unigolyn. Rhoddir cryn bwyslais ar les unigolion yn ein hysgolion heddiw ac mae Donaldson (2015) yn gredwr cryf ym mhwysigrwydd lles pob person ifanc felly mae glynu at y canllawiau yma’n allweddol er mwyn parchu hyn. Cydymffurfir hefyd â ‘Cod Ymddygiad ac Ymarfer Proffesiynol ar gyfer Cofrestreion gyda Chyngor y Gweithlu Addysg’ trwy ddilyn egwyddorion y cod am ymddwyn yn broffesiynol wrth gynnal ymchwil.
Gofynnwyd am ganiatâd wrth bob aelod o staff cyn cwblhau unrhyw gyfweliad neu holiadur ac roedd gan bob unigolyn ffurflen ganiatâd i’w lenwi fel bod gennyf gofnod ar bapur o’u parodrwydd i ymgymryd â’r ymchwil. Eglurwyd i bob aelod o staff a phob unigolyn bod ganddynt yr hawl i ymatal â’r ymchwil ar unrhyw achlysur ac nid oedd hi’n ofynnol iddynt barhau â darparu gwybodaeth os nad oeddent yn dymuno. Esboniwyd hefyd bod pob darn o wybodaeth yn cael ei storio’n gyfrinachol ac yn ddienw ac ni fyddai eu henw hwy mewn peryg ar unrhyw achlysur. Mae hyn yn cydymffurfio’n union â chanllawiau BERA ynghylch diogelwch ac fe barchwyd hawl bob unigolyn ar bob adeg wrth gasglu barn ac ymchwil.
3.3-Cyfyngiadau casglu ymchwil
Soniwyd eisoes am yr her o ddod o hyd i amser addas i gynnal y cyfweliadau gyda’r athrawon a gan mai ychydig o ddyddiau yr oeddem yn yr ysgol yn unig, nid oeddwn yn teimlo’n hyderus iawn wrth holi cwestiynau sensitif am ddisgyblion i aelodau o staff nad oeddwn yn eu hadnabod yn dda. Roedd hi dipyn yn haws targedu un neu ddau o’r athrawon y bûm yn treulio mwyafrif o’r amser yn eu cwmni yn hytrach na’r staff nad oeddwn prin wedi eu cyfarfod.
Profodd yr holiadur braidd yn heriol wrth geisio cael yr athrawon i’w dychwelyd. Fe lwyddwyd i dderbyn rhai ohonynt yn ôl sydd yn galonogol gan fyddant yn adnodd hynod o ddefnyddiol wrth drafod casgliadau ond byddai derbyn mwy ohonynt wedi creu sampl mwy cynhwysfawr a defnyddiol o bosib. Gellir fod wedi goresgyn yr her yma trwy ddosbarthu’r holiaduron yn gynt neu hyd yn oed rhoi’r holiadur ar-lein felly gallai’r athrawon gwblhau’r holiadur pan fyddai ganddynt funud sbâr a danfon yr holiadur ataf wedi i mi adel hyd yn oed.














[bookmark: _Hlk6929587]Pennod 4-Canlyniadau a Thrafodaeth
Mae’r bennod hon yn ffocysu ar drafod a dadansoddi’r data a gasglwyd o’r dulliau ymchwil. Bwriedir gwneud cysylltiadau rhwng yr hyn a darganfuwyd o’r ymchwil yn yr ysgol a’r llenyddiaeth sy’n cysylltu â’r thema. Cyrchwyd canlyniadau’r ymchwil o holiaduron, cyfweliadau ac arsylwadau a gwelir dadansoddiad o’r canfyddiadau isod.
4.1-Holiaduron Athrawon
Gwelir yn Atodiad 3 y cwestiynau a holwyd i’r athrawon yn yr holiadur. Sylwir bod rhai cwestiynau yn rhai caeedig sy’n gofyn iddynt dicio bocs i gasglu gwybodaeth benodol a fydd yn fy ngalluogi i greu graffiau o’r data tra bod rhai eraill yn rhai agored sy’n galluogi i’r athrawon ymhelaethu ac esbonio’u safbwyntiau mewn mwy o fanylder. Bydd hyn yn rhoi trawstoriad i mi o ddata meintiol ac ansoddol a fydd yn cyfrannu’n fawr at fy nghasgliadau terfynol wrth ateb y cwestiwn ymholi.
Mae’n ymddangos fel bod barn yr athrawon sydd wedi ymateb i’r holiadur yn gymharol debyg a bod gan bob un ohonynt safbwynt cryf am yr honiad bod cyswllt cryf rhwng anghenion dysgu ychwanegol a thlodi. Gwelir o’r ymatebion bod ffactorau ehangach tu hwnt i dlodi yn effeithio ar ddatblygiad academaidd y dysgwyr ac fe nodir gan sawl un o’r ymatebwyr am ffactorau cymdeithasol sy’n effeithio’n fawr ar y dysgwyr yn ogystal â phwysigrwydd y rhieni fel rhan o’r broses addysgu.
3. A oes gennych ddisgyblion yn y dosbarth sy’n cael eu hadnabod ag Anghenion Dysgu Ychwanegol ac os atebwyd ‘Oes’, a yw’r disgyblion hynny yn derbyn Prydau Ysgol am Ddim?

Dengys y graff uchod yn glir bod gan bob athrawes wnaeth ymateb i’r holiadur ddisgyblion yn eu dosbarthiadau sy’n dangos nodweddion o Anghenion Dysgu Ychwanegol. Mae’n ddisgwyliedig gweld disgyblion sy’n dangos nodweddion o ADY mewn mwyafrif o ddosbarthiadau ond yr hyn sy’n ddiddorol yw ymateb yr un athrawon i gwestiwn nesaf yr holiadur sef ‘A yw’r disgyblion hynny yn derbyn prydau ysgol am ddim?’.

Gwelir yn glir o’r graff yma bod pob un o’r athrawon wedi ymateb taw nid yw’r disgyblion sy’n cael eu hadnabod ag ADY yn derbyn prydau ysgol am ddim yn yr ysgol. Mae hyn felly’n mynd yn groes i’r honiad bod y ddau ffactor yn cysylltu’n agos gan mewn 5 dosbarth gwahanol yn yr ysgol hon, nid yw’r awgrymiad yn wir. Awgryma Shaw (2016) bod plant yn fwy tebygol o ddatblygu rhai achosion o Anghenion Dysgu Ychwanegol megis anawsterau emosiynol a chymdeithasol os yw amgylchiadau’r teulu adref yn heriol. Gellir ystyried hwn fel ffactor yn yr ysgol hon gan yn amlwg nid tlodi sydd wedi arwain at y ffaith bod ganddynt anawsterau dysgu am nad ydynt yn derbyn prydau ysgol am ddim. Rhaid ystyried felly bod yna ffactorau ychwanegol tu hwnt i dlodi yn cael effaith ar addysg a datblygiad rhai disgyblion. 
6. Be dybiwch yw’r ffactorau sy’n cyfrannu at ddiffyg darllen yn y cartref? 
Gofynnwyd i’r athrawon yn yr holiadur i dicio pob bocs a oedd yn ffactor sy’n cyfrannu at ddiffyg darllen yn y cartref yn eu barn hwy. Gwelir y canlyniadau yn y graff ac mae eto’n syndod i weld yr ymateb wrth gymharu canlyniadau’r holiadur ag awgrymiadau o ffynonellau eilaidd.

Nid oedd un o’r athrawon yn credu bod tlodi’n ffactor ac mae hynny’n ddiddorol iawn i nodi. Dywed Llywodraeth Cymru (2017) bod treulio 10 munud yn unig yn darllen gyda’ch plentyn yn gallu cyfrannu’n sylweddol at ddatblygiad a chynnydd yr unigolyn ond diddorol yw nodi mai un o’r ffactorau mwyaf sy’n cyfrannu at ddiffyg darllen yn y cartref ym marn yr athrawon yw prinder amser y rhieni. Nododd un o’r athrawon bod prinder amser yn ffactor mawr gan fod y rhieni’n gweithio oriau hir ac felly mae’n amlwg bod hyn yn cael effaith ar addysg eu plant. Amlyga Peat (2018) canlyniadau arolwg a chafodd ei gynnal drwy gasglu ymatebion wrth 1000 o rieni. Soniwyd ganddo am ymateb rhieni i bwysigrwydd darllen bod “six in 10 agreed that reading to their child helps them learn, but busy work schedules and juggling needs of multiple children proved to be big barriers”. Atgyfnertha hyn barn yr ymatebion i’r holiadur mai prinder amser yw un o’r ffactorau amlycaf wrth ystyried cefnogaeth rhieni i addysg eu plant.
Noda Clark a Hawkins (2010) bod gweld eu rhieni yn darllen yn cysylltu â mwynhad y plant am ddarllen, agwedd tuag at ddarllen ac amlder darllen yr unigolion. Pletha’r honiad yma ag ymateb staff i’r holiadur wrth i bob ymatebwr nodi bod agwedd rhieni at ddarllen yn ffactor mawr sy’n cyfrannu at ddarllen yn y cartref. Os nad yw’r rhieni yn gefnogol o bwysigrwydd darllen a’n dangos agwedd cadarnhaol yna nid ydynt yn gweld pwrpas darllen gyda’u plant. Mae’r disgyblion hynny nad yw’n darllen yn y cartref yn fwy agored o dangyflawni yn yr ysgol a gellir awgrymu bod hwn yn ffactor a gall gyfrannu at ddysgwyr sy’n arddangos nodweddion o anghenion dysgu ychwanegol yn yr ysgol. 

7. Dengys ymchwil fod cyswllt cryf rhwng tlodi ac Anghenion Dysgu Ychwanegol a bod ADY yn fwy tebygol os yw’r dysgwr yn dod o gartrefi difreintiedig. I ba raddau rydych yn cytuno â’r safbwynt yma?

Wrth ddadansoddi’r dystiolaeth eilaidd a chanfod bod yna gred gyffredin bod y ddau ffactor yma wedi’u gysylltu, rhaid oedd holi athrawon yr ysgol am eu barn hwy am y safbwynt.
Fel y gwelir o’r graff uchod, nid yw un o’r athrawon yn cytuno’n gryf â’r gosodiad. Rhaid tynnu sylw at y canlyniad hwn gan fod ymchwil yn awgrymu bod y ddau ffactor yn gysylltiedig ond yn amlwg nid yw’r rhai hynny sy’n gweithio yn y sector addysg yn gytûn â’r honiad. Soniwyd eisoes am y dystiolaeth sy’n awgrymu’r berthynas rhwng y ffactorau hyn ond wrth ystyried lleoliad daearyddol yr ysgol dan sylw, nid oedd tlodi i’w weld yn ffactor yma tra bod y gyfradd o ddisgyblion ag anghenion dysgu yn uchel.
Dengys Atodiad 4 data cyfredol o’r ysgol dan sylw sy’n amlinellu’r nifer o ddisgyblion sy’n derbyn prydau ysgol am ddim a’r nifer o ddysgwyr sydd wedi cael eu hadnabod ag anghenion dysgu ychwanegol. Gwelir mai 6 disgybl o’r ysgol gyfan sy’n derbyn prydau ysgol am ddim tra bod 105 o ddysgwyr yr ysgol wedi cael eu hadnabod â math penodol o angen addysgol arbennig. Awgryma’r data hyn yn gryf nad yw cefndir economaidd y teulu bob tro yn cael effaith ar gyrhaeddiad a datblygiad academaidd dysgwyr. Awgryma Y Gangen Amddifadedd ac Ymgysylltu (2014, tud.4) bod “canlyniadau addysgol plant yn fwy tebygol o gael eu llywio gan eu cefndir cartref na chan eu nodweddion personol” ond y gwir amdani yw bod y cefndir cartref yn cael ei gysylltu’n syth â thlodi yn hytrach na phrinder amser rhieni o ganlyniad i weithio mewn sectorau statws uchel megis y sector iechyd neu addysg.
A ydych yn credu ei bod hi’n deg bod ysgolion yn derbyn cyllid yn seiliedig ar y nifer o ddisgyblion sy’n derbyn prydau ysgol am ddim neu a’i ffactor arall dylai fod yn gyfrifol am benderfynu faint o gyllid mae’r ysgol yn derbyn?
Bydd ysgolion ledled y wlad yn derbyn cyllid blynyddol i gefnogi eu haddysg ac mae nifer o ffactorau yn cael eu cymryd i ystyriaeth wrth ddyrannu arian i ysgolion. Un o’r grantiau sydd ar gael i ysgolion yw’r Grant Amddifadedd Disgyblion ac esbonnir gan Lywodraeth Cymru (2015, tud.3) mai ei bwrpas yw sicrhau cynnydd y dysgwyr hynny sy’n gymwys am brydau ysgol am ddim a “bwriedir iddo oresgyn y rhwystrau ychwanegol sy’n atal dysgwyr o gefndiroedd difreintiedig rhag cyflawni eu potensial llawn”. Cadarn iawn oedd ymateb yr holiaduron i’r cwestiwn yma gyda rhai ohonynt yn nodi’n glir ei bod yn anghytuno’n llwyr â’r honiad ac yn credu bod angen newid hyn yn sicr. Soniwyd gan rhai o’r ymatebwyr bod rhai ysgolion, yn enwedig yr ysgol dan sylw, yn cael eu cosbi ac yn colli allan ar gyllid i’w cefnogi am nad oes ganddynt ratio uchel o ddysgwyr sy’n derbyn prydau ysgol am ddim ond sydd â chyfradd uchel o anghenion dysgu ychwanegol. Mynegodd un athrawes bod “anghysondeb llwyr yn y system” ac fe ddywedodd mai’r hyn sydd yn ei chythruddo yw’r annhegwch o weld ysgolion newydd yn cael eu hadeiladu mewn ardaloedd difreintiedig sydd ag adnoddau o’r radd flaenaf tra bod eraill yn ceisio ymdopi heb yr adnoddau mwyaf modern am nad oes ganddynt y cyllid.
Derbynia ysgolion £1,150 o arian ychwanegol am bob disgybl sy’n gymwys am brydau ysgol am ddim ac fe all hwn ddod i gyfanswm uchel os oes gan yr ysgol ganran uchel o ddysgwyr sy’n gymwys amdanynt. Dywed Lewis (2018) bod nifer o rieni yn gwrthod hawlio prydau ysgol am ddim i’w plant o ganlyniad i stigma. Mae hyn yn wir mewn ardaloedd gwledig yn benodol. Credir bod elfen o falchder gwledig yn rhwystro rhai teuluoedd rhag hawlio ond mae pryder mawr fod hyn yn cael effaith sylweddol ar gyllidebau ysgolion.
4.2-Sgyrsiau â’r athrawon/dysgwyr
Penderfynwyd cynnal sgwrs anffurfiol gyda rhai o’r athrawon yn hytrach na’i rhoi mewn sefyllfa cyfweliad ffurfiol gan fod sgwrs yn fodd mwy naturiol iddynt fedru rhannu gwybodaeth yn hytrach na glynu wrth gwestiynau penodol sbesiffig.
Eglurwyd gan un o’r athrawon bod dau ddosbarth blwyddyn 4 a 5 yn yr ysgol ond bod y gallu rhwng y ddau ddosbarth yn gwbl wrthwynebol. Esboniwyd ganddi mai un o brif achos y gwahaniaeth mewn gallu oedd cefnogaeth y rhieni. Cynhaliwyd gweithgaredd cyfoethogi’r dysgu yn yr ysgol pan gafodd y disgyblion gyfle i gynnal caffi cyhoeddus yn yr ysgol er mwyn atgyfnerthu gwaith y dosbarth am arian. Mynega Barrera a Warner (2006, tud.73) bod “communication between home and school is the foundation of a solid partnership” felly wrth gynnal gweithgaredd o’r math yma ar dir yr ysgol, roedd hyn yn gyfle euraid er mwyn atgyfnerthu’r berthynas rhwng yr ysgol a’r cartref ac i gynnwys rhieni yn addysg eu plant. Er hyn, amlygwyd y gwahaniaeth yng nghefnogaeth y rhieni rhwng y ddau ddosbarth. Soniwyd bod disgyblion y dosbarth cryfaf i gyd yn cyflwyno gwaith cartref yn wythnosol a bod rhieni’r mwyafrif ohonynt wedi ymweld a chefnogi’r caffi tra mai prin oedd yr ymateb i’r caffi wrth rieni disgyblion y dosbarth gwanaf ac mae tua phedwar o’r disgyblion sy’n cyflwyno gwaith cartref yn wythnosol. Awgryma hyn yn gryf felly bod y dysgwyr hynny sydd yn y dosbarth gwanaf yn dioddef yn academaidd a’n tangyflawni am nad yw’r gefnogaeth o’r cartref yn gryf.
Wrth arsylwi a gwrando ar ddisgyblion y dosbarth yn darllen, syndod oedd canfod pa mor wan oedd sgiliau darllen rhai o’r dysgwyr. Gwelwyd un disgybl yn y dosbarth oedd braidd yn medru darllen gair ac roedd hi’n ofynnol i’r athrawes ddosbarth recordio tasgau fel bod y dysgwr yn medru gwrando ar gyfarwyddiadau yn hytrach na’u darllen. Soniwyd gan yr athrawes nad oedd rhieni yn darllen yn aml gyda’r disgyblion adref ac wrth bori trwy gofnodion darllen rhai o’r dysgwyr roedd hi’n agoriad llygad darganfod faint o amser oedd wedi mynd heibio ers i rywun o’r cartref ddarllen â’u plentyn. Holwyd rhai o’r disgyblion er mwyn darganfod a oedd rhywun yn darllen gyda nhw adref a chadarnhawyd gan un o’r disgyblion barn athrawon yr ysgol wrth iddynt ddatgan “mae Mam yn darllen gyda fi ambell waith ond mae Mam a Dad yn busy trwy’r amser”. Atgyfnertha hyn mai prinder amser yw’r broblem fwyaf ymysg rhieni'r ysgol. Dywedir gan Lywodraeth Cymru (2014) bod:
plant y mae eu rhieni/gofalwyr yn darllen iddynt yn rheolaidd yn ystod eu blwyddyn gyntaf yn yr ysgol gynradd yn perfformio’n well na’r rhai y mae eu rhieni yn darllen iddynt unwaith neu ddwywaith y mis yn unig, neu lai.
(Llywodraeth Cymru, 2014, tud. 20)
Os nad oedd rhieni’r disgyblion yma ym mlwyddyn 4 a 5 wedi treulio amser yn darllen iddynt pan oeddent yn iau yna nid oes syndod bod rhai disgyblion o’r dosbarth yn cael trafferth darllen. Amlyga hyn bod diffyg cefnogaeth y rhieni wedi cael effaith ar gynnydd a datblygiad y dysgwyr yma drwy gydol eu cyfnod yn yr ysgol. 


4.3-Canlyniadau Profion Cenedlaethol
Casglwyd data hynod o ddiddorol am ganlyniadau profion cenedlaethol y dysgwyr sy’n derbyn prydau ysgol am ddim o’r ysgol. Dengys Atodiad 5 canlyniadau’r disgyblion hynny a’r cynnydd maent wedi gwneud yn ystod eu cyfnod yn yr ysgol. Sgôr safonedig y profion cenedlaethol yw rhwng 85 a 115 a rhaid tynnu ein sylw i’r canlyniadau yn Atodiad 5 wrth ddadansoddi bod pob dysgwr sy’n gymwys am brydau ysgol am ddim wedi taro’r sgôr safonedig ym mhob prawf. Awgryma hyn yn glir felly nad yw’r disgyblion yn syrthio tu ôl yn academaidd a’u bod yn llwyddo i gwrdd â’r safon ddisgwyliedig er gwaethaf eu cefndir economaidd. Er hyn, dywedir gan Lywodraeth Cymru (2019) bod “disgyblion eFSM rhwng dwy a tair gwaith mwy tebygol o gyflawni sgôr safonedig yn ôl oedran o is na 85 yn y profion cenedlaethol” sydd eto’n mynd yn groes i’r data cyfredol o’r ysgol. Gellir dadlau unwaith eto bod y safbwynt yma yn cyffredinoli ysgolion gan fod data’r ysgol hon yn dangos yn ddigon clir bod y dysgwyr sy’n gymwys am brydau ysgol am ddim wedi llwyddo a chyflawni’n dda yn y profion er gwaethaf statws economaidd y teulu.
 













Pennod 5-Casgliad
5.1-Adlewyrchu ar fwriad y prosiect
Fy mhrif fwriad yn ystod y prosiect ymchwil yma oedd ymchwilio a chasglu tystiolaeth i weld a oedd perthynas amlwg yn bodoli rhwng disgyblion sy’n derbyn prydau ysgol am ddim a’r disgyblion sy’n dangos nodweddion o anghenion dysgu ychwanegol yn ein hysgolion. Y bwriad oedd edrych ar lenyddiaeth eilaidd oedd yn cwmpasu’r maes a chymharu hyn â safbwyntiau athrawon a data cyfredol o ysgolion i weld a oedd cysylltiau i’w wneud rhwng y wybodaeth gynradd ac eilaidd.
5.2-Prif Ganfyddiadau
Y canfyddiad mwyaf a gallaf echdynnu o’r prosiect ymchwil yma yw’r gwrthgyferbyniad sy’n bodoli rhwng y dystiolaeth gynradd ac eilaidd. Er bod ymchwil yn dangos fod prydau ysgol am ddim ac anghenion addysgu ychwanegol yn mynd law yn llaw â’i gilydd, roedd y sefyllfa yn wrthgyferbyniol yn yr ysgol dan sylw. Tueddir i gyffredinoli ysgolion a disgyblion a neidio i’r casgliad bod disgybl sy’n tangyflawni neu’n arafach yn gwneud cynnydd yn ein hysgolion yn dod o gartrefi incwm isel ond honiad cyffredinol yw hwn sydd angen ei waredu. Pwysleisia Bubbins (2017) taw ni ddylid labeli disgyblion sy’n derbyn prydau ysgol am ddim mewn un modd gan fod gofynion pob plentyn yn wahanol. Rhodda’r ymchwil eilaidd bwyslais cryf ar ddisgyblion sy’n derbyn prydau ysgol am ddim fel rhai sy’n tangyflawni a’n syrthio tu ôl i’w cyfoedion yn yr ysgol ond nid dyma’r achos. Gall ystod eang o ffactorau cymdeithasol, emosiynol a diwylliannol effeithio ar ddatblygiad unigolion a ni ellir cyhuddo tlodi yn unig fel y ffactor sy’n arwain at ddysgwyr yn datblygu nodweddion o anghenion addysgol.  
Safbwynt arall pwysig a diddorol a gasglwyd o’r ymchwil yw pwysigrwydd ac effaith rhieni fel rhan o addysg. Er bod awgrymiad cryf bod tlodi ac anghenion dysgu yn gysylltiedig, daethpwyd i’r casgliad o’r ymchwil cyfredol o’r ysgol bod cefnogaeth ac ymglymiad rhieni yn ffactor allweddol sy’n cyfrannu at gynnydd dysgwyr. Gellir dadansoddi bod y disgyblion hynny nad yw’n darllen gyda’i rhieni na’n cael cefnogaeth wrth gwblhau tasgau cyfoethogi yn y cartref yn fwy tebygol o gael eu hadnabod ac anghenion addysgol ychwanegol. Awgryma PBSparents (dyddiad anhysbys) bod rhieni yn fodel addysg i’w plant a bod ganddynt rôl allweddol i’w chwarae i sbarduno a chyffroi eu plant am addysgu. Mae’n ddyletswydd ar rieni i gefnogi ac ehangu’r addysgu tu hwnt i furiau’r ysgol ac os nad ydynt yn ymrwymo i wneud hyn yna mi fydd y plentyn yn fwy agored i syrthio tu ôl i’w gyfoedion sy’n derbyn cefnogaeth ac anogaeth gan eu rhieni am bwysigrwydd addysg yn y cartref.  
5.3-Fy nysgu proffesiynol
Heb os nac oni bai, mae cynnal yr ymchwiliad yma yn sicr wedi gwella fy arfer proffesiynol ac fy ymwybyddiaeth bersonol am gefnogi ystod o ddisgyblion yn yr ysgol. Wrth ystyried disgyblion sy’n derbyn prydau ysgol am ddim rydym yn dueddol o hoelio’n sylw atynt fel disgyblion sy’n agored i dangyflawni ac sydd angen cefnogaeth ychwanegol. Ar ôl cynnal yr ymchwil mae’n bosib dod i’r casgliad bod y gred gyffredin yma’n anwir a bod angen symud i ffwrdd o’r syniad mai rhain yw’r disgyblion sydd fwyaf agored i dangyflawni. 
Mae cynnal y prosiect yma hefyd wedi bod yn fanteisiol iawn i ystyried gwerth a phwysigrwydd meithrin perthynas gref â rhieni’r ysgol. Gwelir gwerth a dylanwad rhieni yn natblygiad pob unigolyn ac mae’r ymchwiliad yma wedi cadarnhau'r rôl allweddol sydd gan gefnogaeth rhieni yng nghynnydd pob unigolyn. Mi fydd y wybodaeth yma o werth mawr i mi fel athrawes broffesiynol wrth sicrhau fy mod yn dod i adnabod pob unigolyn ac yn deall gofynion a chefndir pob disgybl yn fy ngofal er mwyn sicrhau'r cynnydd gorau posib.
5.4-Oblygiadau ehangach y prosiect
Er bod canfyddiadau’r ymchwil wedi cyfrannu’n fawr at ein casgliadau terfynol, rhaid cydnabod bod rhai cyfyngiadau i’r prosiect ymchwil yma. Byddai wedi bod yn fanteisiol casglu barn a data o ystod o ysgolion amrywiol er mwyn cael trawstoriad ehangach ac er mwyn gweld a oes patrymau yn bodoli rhwng ysgolion. Byddai cynyddu maint sampl yr ymatebion hefyd wedi cryfhau’r canfyddiadau gan fyddai hynny wedi rhoi mwy o ymatebion i mi ei ddadansoddi ac fe ellir gweld sut bod y sefyllfa’n amrywio o ysgol i ysgol ac yn ôl eu lleoliad daearyddol.
[bookmark: cysill]5.5-Diweddglo
[bookmark: _GoBack]Wrth grynhoi canfyddiadau a data’r prosiect ymchwil hwn, mae’n hollol glir cydnabod mai honiad sy’n cyffredinoli ysgolion yw’r honiad bod cyswllt amlwg rhwng disgyblion sy’n derbyn prydau ysgol am ddim a’r rheiny sy’n dangos nodweddion o anghenion dysgu ychwanegol. Gwelir yn glir o ganlyniadau’r ysgol nad yw hwn yn wir a bod angen rhoi ystyriaeth i ffactorau ehangach tu hwnt i dlodi wrth ystyried datblygiad disgyblion sy’n cael eu hadnabod ag anghenion dysgu ychwanegol. Gellir awgrymu bod angen ail ystyried y gred hon a bod angen i’r cyrff sy’n awgrymu’r berthynas rhwng y ddwy i edrych ar y sefyllfa yn ein hysgolion yn hytrach na pheintio pob disgybl sy’n derbyn pryd ysgol am ddim â’r un brwsh. Y nod yw sicrhau bod pob disgybl yn ein hysgolion yn gwneud cynnydd ac yn cyrraedd eu llawn botensial ac mae’n allweddol i ysgolion cefnogi pob disgybl boed yn ddisgyblion sy’n derbyn prydau ysgol am ddim, yn cael eu hadnabod ag anghenion dysgu ychwanegol neu â heriau cymdeithasol neu emosiynol. Mae’n allweddol sicrhau bod plant yn datblygu i fod yn “ddysgwyr uchelgeisiol, galluog sy’n barod i ddysgu drwy gydol eu hoes” (Donaldson, 2015, tud.29) a dyletswydd ein hysgolion yw gwireddu hyn a darparu’r gefnogaeth lle bod angen.


















Rhestr Gyfeiriadau
Barrera, J. a Warner, L. (2006). Involving Families in School Events. Ar gael yn: https://files.eric.ed.gov/fulltext/EJ724636.pdf (Darllenwyd: 22 Ebrill 2019).
BBC Cymru Fyw. (2018). Plant tlawd yn fwy tebygol o dangyflawni yng Nghymru. Ar gael yn: https://www.bbc.co.uk/cymrufyw/42744261 (Darllenwyd: 10 Ebrill 2019).
British Educational Research Association (BERA). (2011). Ethical Guidelines for Educational Research. Ar gael yn: https://www.bera.ac.uk/wp-content/uploads/2014/02/BERA-Ethical-Guidelines-2011.pdf?noredirect=1 (Darllenwyd: 15 Ebrill 2019).
Bubbins, K. (2017). Attainment gap: ‘You can’t label free school meals pupils’ [fideo]. Ar gael yn: https://www.bbc.co.uk/news/av/uk-wales-42271720/attainment-gap-you-can-t-label-free-school-meal-pupils (Darllenwyd: 23 Ebrill 2019). 
Clark, C. a Hawkins, L. (2010). Young People’s Reading: The Importance of the home environment and family support. London: National Literacy Trust. 
Davis, K. et al. (2015). ‘Parents’ Daily Time With Their Children: A Workplace Intervention’, Pediatrics, 135(5), DOI: 10.1542/peds.2014-2057.
Donaldson, G. (2015). Dyfodol Llwyddiannus. Caerdydd: Llywodraeth Cymru.
Estyn. (2016). Mae hyrwyddo rhieni fel partneriaid yn cefnogi gwelliant ysgol. Ar gael yn: https://www.estyn.gov.wales/node/39888 (Darllenwyd: 22 Ebrill 2019).
Gillham, B. (2007). Developing a Questionnaire. 2il Arg. London: Continuum International Publishing Group.
Highland Spring Group. (Dyddiad Anhysbys). 34 minutes: The amount of time the average family gets to spend together each day. Ar gael yn: http://www.highlandspringgroup.com/press-and-media/group-news/article/34-minutes-the-amount-of-time-the-average-family-gets-to-spend-together-each-day/ (Darllenwyd: 10 Ebrill 2019).
Jensen, E. (2009). Teaching with Poverty in mind. Alexandria: ASCD.
Karande, S. a Kulkarni, M. (2005). Poor School Performance. Ar gael yn: https://www.researchgate.net/publication/7380860_Poor_School_Performance (Darllenwyd: 10 Ebrill 2019).
Kounali, D. et al. (2014). The probity of free school meals as a proxy measure of disadvantage. Ar gael yn: http://www.bath.ac.uk/research/harps/Resources/The%20probity%20of%20FSM%20revised%2014.7.08.pdf (Darllenwyd: 10 Ebrill 2019).
Lewis, B. (2018). ACau’n galw am dargedu arian grant addysg yn well. Ar gael yn: https://www.bbc.co.uk/cymrufyw/44541660 (Darllenwyd: 16 Ebrill 2019).
Llywodraeth Cymru. (2017). Barod i ddysgu- Mae addysg yn dechrau yn y cartref-Darllen [fideo]. Ar gael yn: https://www.youtube.com/watch?v=D8XambwUEBw (Darllenwyd: 16 Ebrill 2019).
Llywodraeth Cymru. (2019). Canlyniadau Profion Darllen a Rhifedd Cenedlaethol a’r hawl i brydau am ddim: 2018. Ar gael yn: https://llyw.cymru/canlyniadau-profion-darllen-rhifedd-cenedlaethol-ar-hawl-i-brydau-am-ddim-2018 (Darllenwyd: 23 Ebrill 2019).
Masson, J. (2004). ‘The Legal Context’, yn Fraser, S. et al. (gol.) Doing Research with Children and Young People. London: SAGE Publications Ltd. 
McNamara, C. (1999). General Guidelines for Conducting Interviews. Minnesota.
Payne, R. (2018). Emotional Poverty in all demographics: How to Reduce Anger, Anxiety and Violence in the Classroom. Texas: aha! Process, Inc. 
PBSparents. (Dyddiad Anhysbys). The Role of Parents. Ar gael yn: http://www.pbs.org/parents/education/going-to-school/supporting-your-learner/role-of-parents/ (Darllenwyd: 22 Ebrill 2019).
Peat, J. (2018). Only 30% of parents read stories to their children every day, poll claims. Ar gael yn: https://www.independent.co.uk/life-style/health-and-families/parents-reading-children-books-uk-roald-dahl-mcdonalds-damian-hinds-a8516436.html (Darllenwyd: 16 Ebrill 2019).
Richards, A. (2015). The Problem with Generalizing People as ‘Poor’-and 3 ways to say what you really mean. Ar gael yn: https://everydayfeminism.com/2015/12/generalizing-people-as-poor/ (Darllenwyd: 8 Ebrill, 2019).
Robson, C. (2002). Real World Research. 2il Arg. West Sussex: John Wiley & Sons Ltd. 
Shaw, B. (2016). Poverty and Special Needs: A quarter of FSM pupils have SEND. Ar gael yn: https://www.lkmco.org/poverty-and-special-needs-a-quarter-of-fsm-pupils-have-send/ (Darllenwyd: 16 Ebrill 2019).
Shaw, B. et al. (2016). Special educational needs and their links to poverty. Joseph Rowntree Foundation. 
Taylor, C. (2017). ‘The Reliability of Free School Meal Eligibility as a Measure of Socio-Economic Disadvantage: Evidence from the Millennium Cohort Study in Wales’, British Journal of Educational Studies. 66:1, tud. 29-51. DOI: 10.1080/00071005.2017.1330464 (Darllenwyd: 10 Ebrill 2019).
Valenzuela, D. a Shrivastava, P. (2002). Interview as a Method for Qualitative Research. Ar gael yn: https://www.public.asu.edu/~kroel/www500/Interview%20Fri.pdf (Darllenwyd: 15 Ebrill 2019).
Ward, H. (2016). Children from poor families 'twice as likely' to have special needs. Ar gael yn: https://www.tes.com/news/children-poor-families-twice-likely-have-special-needs (Darllenwyd: 10 Ebrill 2019).
Y Gangen Amddifadedd ac Ymgysylltu. (2014). Ailysgrifennu’r dyfodol-codi uchelgais a chyrhaeddiad yn ysgolion Cymru. Caerdydd: Llywodraeth Cymru. 
Y Gangen Amddifadedd ac Ymysgylltu. (2015). Grant Amddifadedd Disgyblion-Canllawiau hanfodol. Caerdydd: Llywodraeth Cymru. 
Yr Adran Gyhoeddiadau. (2014). Mynd i’r afael â difreintedd a chodi safonau. Caerdydd: Estyn. 
Yr Adran Gyhoeddiadau. (2018). Cynnwys rhieni-Cyfathrebu rhwng ysgolion a rhieni plant oedran ysgol. Caerdydd: Estyn.

Graff i ddangos y nifer o athrawon wnaeth ymateb i'r cwestiwn 'A yw'r disgyblion hynny yn derbyn Prydau Ysgol am Ddim?

Ydyn	Nac Ydyn	Rhai Ohonynt	0	5	0	A yw'r disgyblion hynny yn derbyn Prydau Ysgol am Ddim?


Nifer o athrawon wnaeth ymateb



Graff i ddangos barn yr athrawon am y ffactorau sy'n cyfrannu at ddiffyg darllen yn y cartref 

Agwedd y Rhieni	Prinder amser y Rhieni	Agwedd y Plant	Sgiliau darllen y rhieni	Rhieni ddim adref ar ol ysgol	Tlodi	Arall	5	5	2	1	4	0	0	Ffactorau sy'n cyfrannu at ddiffyg darllen yn y cartref


Nifer o athrawon wnaeth ymateb



Graff i ddangos barn athrawon am yr honiad bod ADY yn fwy tebygol os yw'r dysgwr yn dod o gartref difreintiedig


Anghytuno'n Gryf	Anghytuno	Cytuno i Raddau	Cytuno'n Gryf	2	3	

Graff i ddangos y nifer o athrawon wnaeth ymateb i'r cwestiwn 'A oes gennych ddisgyblion yn y dosbarth sy'n cael eu hadnabod ag ADY?

Oes	Nac Oes	5	0	A oes disgyblion yn y dosbarth yn cael eu hadnabod ag ADY?


Nifer o athrawon wnaeth ymateb



2

image1.png
m x BE®(D|D|r DID[c M| E D =% D k] = S0 (@ %D ED| % G D= G|EH % O m blc| + - o X
C @ File | C/Users/User/Downloads/Enghraifft%201%20(2).pdf % 6 0
i Apps [ Griggpennod3 T UWTSD Moodle 17.. 8 150317-successful-f. Facebook—-logino.. [) Signin [ WG27318 Welsh Lit.. [ 150803-fp-framew.. [ Cyfwyniad E& Dysgu Cymru » | [ Other bookmarks

AR ARV RS Ty e e
Prifysgol Cymru Y Drindod Dewi Sant
Ebrill 2016

> : ; 0017
QO Type here to search 5 =D 0019 e




